C 152/134
BG
Официален вестник на Европейския съюз
6.4.2022 г.
Становище на Европейския икономически и социален комитет относно предложение за директива на Европейския парламент и на Съвета относно енергийната ефективност (преработен текст) [COM(2021) 558 final — 2021/0203 (COD)] (2022/C 152/22)
Докладчик: Alena MASTANTUONO
Сезиране на Комитета
Европейски парламент, 13.9.2021 г.
Съвет на Европейския съюз, 20.9.2021 г.
Правно основание
Член 194, параграф 2 и член 304 от Договора за функционирането на Европейския съюз
Компетентна секция
„Транспорт, енергетика, инфраструктури, информационно общество“
Приемане на пленарна сесия
9.12.2021 г.
Пленарна сесия №
565
Резултат от гласуването („за“/„против“/„въздържал се“)
118/1/3
1.
Заключения и препоръки 1.1.
ЕИСК приветства предложението за преработване на Директивата относно енергийната ефективност, тъй като тя се отнася за област на действие, която е ключова за постигането на цялостна декарбонизация на икономиката и обществото в ЕС. 1.2.
ЕИСК приветства обвързващия характер на новата цел на ЕС.
ЕИСК осъзнава, че все по-строгите цели за ефективност на равнището на ЕС, които изискват от държавите членки да намалят енергийното потребление с 9 % през 2030 г. в сравнение с прогнозите от референтния сценарий от 2020 г., са трудни и амбициозни.
Според доклада за напредъка от 2020 г. (1) само 12 държави членки са постигнали в по-голяма или по-малка степен своите индикативни национални цели за 2020 г. 1.3.
Пандемията от COVID-19 отслаби колективните усилия на ЕС и със сигурност ще има по-нататъшни последици от гледна точка на изпълнението на по-високите цели.
Постигането на индикативните национални приноси ще изисква по-големи усилия от страна на всички държави членки, като следва да бъдат взети предвид различните ситуации във всяка държава членка. 1.4.
ЕИСК отново заявява позицията си, изразена в становището относно Европейския законодателен акт за климата (2), че целта следва да бъде постигането на възможно най-голямо намаление на емисиите на парникови газове на възможно най-ниска социално-икономическа цена.
ЕИСК препоръчва при необходимост да се съчетаят инструменти, които са съвместими с добре регулирания пазар, и регулаторни мерки, включително финансови инструменти с подкрепа от многогодишната финансова рамка и NextGenerationEU, за да се допринесе за по-ефективна в енергийно отношение среда. 1.5.
ЕИСК приветства водещата роля на публичния сектор, включително местните и регионалните власти, определена в предложения преработен текст на Директивата относно енергийната ефективност, и подчертава, че тя ще изисква достатъчна финансова и техническа помощ, както и подготвен персонал.
Комитетът одобрява мерките за саниране и намаляване на енергийното потребление, които трябва да бъдат приети от публичния сектор, и ги разглежда като помощ за строителния сектор, особено за МСП, и като стимул за развитие и прилагане на нови технологии и създаване на работни места в рамките на стратегията „Вълна на саниране“. 1.6.
ЕИСК оценява високо и поставянето на акцент върху информирането и предоставянето на повече права на потребителите, например в областта на договорните изисквания или използването на ясен и разбираем език.
Комитетът подчертава важната роля на гражданското общество в информационните кампании относно ползите от енергийната ефективност.
(1) (2)
COM(2020) 564 final.
ОВ C 364, 28.10.2020 г., стр. 143.